CELEX: 32021R0642
Language: bg
Date: 2020-10-30 00:00:00
Title: Делегиран регламент (ЕС) 2021/642 на Комисията от 30 октомври 2020 година за изменение на приложение III към Регламент (ЕС) 2018/848 на Европейския парламент и на Съвета по отношение на определена информация, която се предоставя върху етикетите на биологичните продукти (текст от значение за ЕИП)

20.4.2021   
               
               
                  BG
               
               
                  Официален вестник на Европейския съюз
               
               
                  L 133/1
               
            
         ДЕЛЕГИРАН РЕГЛАМЕНТ (ЕС) 2021/642 НА КОМИСИЯТА
         от 30 октомври 2020 година
         за изменение на приложение III към Регламент (ЕС) 2018/848 на Европейския парламент и на Съвета по отношение на определена информация, която се предоставя върху етикетите на биологичните продукти
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (1), и по-специално член 23, параграф 2, буква а) от него,
         като има предвид, че:
         
                     (1)
                  
                  
                     В глава III от Регламент (ЕС) 2018/848 се определят правилата за производство, приложими за биологичното производство, а в приложение III към същия регламент се определят правила, inter alia, относно опаковането и транспортирането на биологични продукти и продукти, произведени при преход към биологично производство. По-специално съгласно точка 2.1 от посоченото приложение се изисква върху етикета или в придружителен документ да се обозначава определена информация.
                  
               
                     (2)
                  
                  
                     Храненето на животните и водните животни с биологичен фураж е един от принципите на биологичното производство. Правилата за производство обаче позволяват при определени условия да се използват някои небиологични и произведени при преход към биологично производство фуражни суровини.
                  
               
                     (3)
                  
                  
                     За да се осигури спазване на правилата за биологично производство, операторите следва да бъдат информирани по подходящ начин относно използвания от тях фураж. По-специално те следва да знаят дали фуражът е разрешен за употреба в биологичното производство, какъв е точният му състав и съотношението във фуража на биологични съставки, съставки, произведени при преход към биологично производство, и небиологични съставки.
                  
               
                     (4)
                  
                  
                     Растителният репродуктивен материал, в т.ч. семена, използван за биологично производство на растения или растителни продукти, трябва да бъде биологичен в съответствие с част I, точка 1.8.1 от приложение II към Регламент (ЕС) 2018/848. Поради липсата на биологичен растителен репродуктивен материал за дадени видове, подвидове или сортове, в част I, точка 1.8.5 от посоченото приложение се разрешава употребата на растителен репродуктивен материал, произведен при преход към биологично производство и се предвижда разрешаване на употребата на небиологичен растителен репродуктивен материал при определени условия.
                  
               
                     (5)
                  
                  
                     В съответствие с Директива 66/401/ЕИО на Съвета (2) семената в смеси от различни родове, видове или сортове фуражни култури могат да бъдат пускани на пазара, при условие че, inter alia, върху официалния етикет се посочва тегловният процент на различните компоненти, обозначени по вид, а когато е уместно — по сорт.
                  
               
                     (6)
                  
                  
                     С оглед на значението на употребата на смеси от семена от фуражни култури за придаване на висока хранителна стойност на фуража, включително когато не са предназначени за употреба като фуражни растения, както и за подобряване на адаптивността на растенията към регионалните агрономични условия и за увеличаване на плодородието на почвата и биологичното разнообразие, по-специално когато смесите от семена се използват в агрономичните практики за опазване на почвите и водите, например покривни култури, както и при липса на налични биологични семена или семена, произведени при преход към биологично производство, е възможно да се използват смеси от семена в съответствие с правилата за биологично производство дори когато те съдържат биологични семена, семена, произведени при преход към биологично производство, и разрешени небиологични семена от различни видове растения. За тази цел потребителите следва да разполагат с точна информация относно наличието и количеството в смесите на биологични компоненти и компоненти, произведени при преход към биологично производство, без да се засягат разпоредбите и информацията, изисквана съгласно Директива 66/401/ЕИО.
                  
               
                     (7)
                  
                  
                     Върху етикетите на опаковките на такива смеси обаче следва също така да се посочва, че тяхната употреба е разрешена само в рамките на разрешението, издадено съгласно част I, точка 1.8.5 от приложение II към Регламент (ЕС) 2018/848, и следователно само на територията на държавата членка, чийто компетентен орган е издал разрешението.
                  
               
                     (8)
                  
                  
                     Освен това, за да се насърчи използването на биологични семена и семена, произведени при преход към биологично производство, както и да се осигури хармонизиран количествен минимален праг, е целесъобразно да се определи минимален общ тегловен процент на биологични семена и семена, произведени при преход към биологично производство, които следва да бъдат част от сместа в случаите, когато на етикета се посочват биологични компоненти и компоненти, произведени при преход към биологично производство.
                  
               
                     (9)
                  
                  
                     Поради това точка 2.1 от приложение III към Регламент (ЕС) 2018/848 следва да бъде съответно изменена.
                  
               
                     (10)
                  
                  
                     В интерес на яснотата и правната сигурност настоящият регламент следва да се прилага от датата на прилагане на Регламент (ЕС) 2018/848,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Точка 2.1 от приложение III към Регламент (ЕС) 2018/848 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Прилага се от 1 януари 2022 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 150, 14.6.2018 г., стр. 1.
         
            (2)  Директива 66/401/ЕИО на Съвета от 14 юни 1966 г. относно търговията със семена от фуражни култури (ОВ 125, 11.7.1966 г., стр. 2298).
      
      
         
            ПРИЛОЖЕНИЕ
            Точка 2.1 от приложение III към Регламент (ЕС) 2018/848 се заменя със следното:
            
               „2.1.   Информация, която трябва да се предоставя
               
                        
                           2.1.1.
                        
                        
                           Операторите гарантират, че биологичните продукти и продуктите, произведени при преход към биологично производство, се транспортират до други оператори или единици, включително до търговци на едро и търговци на дребно, само в подходящи опаковки, контейнери или превозни средства, затворени по такъв начин, че промяната, в т.ч. заместването на съдържанието, не може да бъде постигната без манипулиране или повреждане на печата, и са снабдени с етикет, на който са обозначени, без да се засягат другите означения, изисквани съгласно правото на Съюза:
                           
                                       а)
                                    
                                    
                                       името и адресът на оператора и ако са различни, на собственика или продавача на продукта;
                                    
                                 
                                       б)
                                    
                                    
                                       наименованието на продукта,
                                    
                                 
                                       в)
                                    
                                    
                                       името или кодовият номер на контролния или надзорния орган, който отговаря за оператора; и
                                    
                                 
                                       г)
                                    
                                    
                                       ако е приложимо, маркировката за определяне на партидата в съответствие със системата за маркиране — или одобрена на национално ниво, или съгласувана с контролния или надзорния орган, която позволява да се направи връзка между партидата и документацията, посочена в член 34, параграф 5.
                                    
                                 
                     
                        
                           2.1.2.
                        
                        
                           Операторите гарантират, че разрешените за биологично производство комбинирани фуражи, транспортирани до други оператори или стопанства, включително търговци на едро и дребно, са снабдени с етикет, на който са обозначени, в допълнение към другите означения, изисквани съгласно правото на Съюза:
                           
                                       а)
                                    
                                    
                                       информацията, предоставена в точка 2.1.1;
                                    
                                 
                                       б)
                                    
                                    
                                       когато е приложимо, по тегло на сухото вещество:
                                       
                                                   i)
                                                
                                                
                                                   общото процентно съдържание на биологични фуражни суровини;
                                                
                                             
                                                   ii)
                                                
                                                
                                                   общото процентно съдържание на фуражни суровини, произведени при преход към биологично производство;
                                                
                                             
                                                   iii)
                                                
                                                
                                                   общото процентно съдържание на фуражни суровини, различни от продуктите в подточки i) и ii);
                                                
                                             
                                                   iv)
                                                
                                                
                                                   общото процентно съдържание на фураж от земеделски произход;
                                                
                                             
                                 
                                       в)
                                    
                                    
                                       когато е приложимо, наименованията на биологичните фуражни суровини;
                                    
                                 
                                       г)
                                    
                                    
                                       когато е приложимо, наименованията на фуражните суровини, произведени при преход към биологично производство; и
                                    
                                 
                                       д)
                                    
                                    
                                       за комбинирани фуражи, които не могат да бъдат етикетирани в съответствие с член 30, параграф 6, обозначението, че такива фуражи могат да се използват в биологичното производство в съответствие с настоящия регламент.
                                    
                                 
                     
                        
                           2.1.3.
                        
                        
                           Без да се засяга Директива 66/401/ЕИО, операторите гарантират, че върху етикета на опаковката на сместа от семена от фуражни култури, съдържаща биологични семена и семена, произведени при преход към биологично производство или небиологични семена от някои различни видове растения, за които е издадено разрешение при съответните условия, посочени в част I, точка 1.8.5 от приложение II към настоящия регламент, се посочва информация за точните компоненти на сместа, обозначени като процент от теглото на всеки компонент по вид, а когато и приложимо — и по сорт.
                           В допълнение към съответните изисквания съгласно приложение IV към Директива 66/401/ЕИО тази информация включва освен обозначенията, изисквани по първия параграф на тази точка, също и списъка на видовете на компонентите на сместа, които са етикетирани като биологични или произведени при преход към биологично производство. Минималният общ тегловен процент на биологичните семена и семената, произведени при преход към биологично производство, е най-малко 70 %.
                           Ако сместа съдържа небиологични семена, върху етикета се посочва и следното обозначение: „Употребата на сместа се разрешава само в рамките на разрешението и на територията на държавата членка, чийто компетентен орган е разрешил употребата на тази смес в съответствие с точка 1.8.5 от приложение II към Регламент (ЕС) 2018/848 относно биологичното производство и етикетирането на биологични продукти.“
                           Информацията, посочена в точки 2.1.1 и 2.1.2, може да се представя единствено върху придружителен документ, ако този документ може безспорно да се свърже с опаковката, контейнера или превозното средство на продукта. Този придружителен документ включва информация за доставчика или превозвача.“